**מצפן מורשת**

**חילוץ משדה מוקשים**

*"לחלץ אדם שנפצע כמו שרוני נפצע זה לא פשוט. ישראל לקח יוזמה, לקח את הפיקוד ועשה את המשימה כמו שצריך"* (זאב רוזן, סמג"ד 605 במלחמת שלום הגליל)

**תקציר האירוע:**

ב-6 ביוני 1982 יצא צה"ל למבצע שלום הגליל, במטרה לפגוע בארגוני המחבלים שפעלו בדרום לבנון ושהוציאו אל הפועל פיגועי טרור כנגד יישובי הצפון ולהגיע למפקדות הארגונים ששכנו בעיר ביירות.

כוח הנדסה מפלוגה ב' בגדוד 605 בפיקודו של הסמג"ד רס"ן זאב רוזן פעל תחת פיקוד חטיבה 769. מטרת הכוח הייתה להכשיר למעבר את גשר החרדל'ה שעל הליטני, כמאמץ הטעיה בדרך להתקדמות כוחות אוגדה 36 לרמת נבטיה. במהלך הפעילות, התקדמו הכוחות בשדה מוקשים.

את ההתקדמות הוביל טנק נוכרי שאחריו נסעו שאר הכוחות. תוך כדי נסיעה עלה הטנק הנוכרי על מוקש ונעצר. כוח הנדסה בפיקודו של סג"מ רוני כהן נכנס באופן רגלי לתוך שדה המוקשים כדי לפנותו ולהכשיר את השטח לתנועת כוחות צה"ל.

הלוחמים הלכו בתוך שדה המוקשים כשרוני כהן מוביל ומתווה את הדרך. תוך כדי ההתקדמות, רוני חשף מוקש שהתפוצץ והעיף את חברי הכוח. ישראל דהרי, חייל בצוות, מצא עצמו לבד בתוך שדה המוקשים, כשמפקדו נמצא פצוע במרחק ממנו. הוא התקדם בתוך שדה המוקשים, וללא אף אמצעי זהירות, בתוך שדה המוקשים עד שהגיע למפקדו הפצוע.

ישראל הבין שהוא לא יכול לפנות את רוני לבד והוא ביקש בקשר עזרה. הגיעו מספר לוחמים, ביניהם החובש בועז שמואל, לעזור בפינויו של רוני. על מנת להגיע אל רוני הפצוע, ישראל הלך בתוך שדה המוקשים הלוך וחזור ארבע פעמים, והוביל את הלוחמים בשדה המוקשים.

ישראל דהרי נכנס לשדה המוקשים, הגיש עזרה רפואית למפקדו ופינה אותו תוך סיכון חייו. על מעשה זה קיבל את צל"ש אלוף הפיקוד. בועז כהן ז"ל, שטיפל ברוני כהן בתוך שדה המוקשים, קיבל את צל"ש מפקד האוגדה על מעשהו. בהמשך הלחימה נהרג בקרב באזור בירות.

**שאלות לדיון:**

* *"מצד אחד אני רואה את הבן אדם שוכב שם ואני צריך להתקדם אליו, לראות מה קורה איתו. מצד שני, אני יודע שכל צעד שאני עושה זה חס ושלום יכול לאבד רגל."* (ישראל דהרי, פלס-קשר בגדוד 605 במלחמת שלום הגליל)

עם מה התמודד ישראל דהרי כשהחליט ללכת למפקדו בתוך שדה המוקשים? אילו ערכים הובילו אותו?

**דגשי מפקד:**

* ישראל דהרי עצמו היה בסכנה, לבד בתוך שדה מוקשים ללא עזרים על מנת להתקדם, אבל הוא הבין שמפקדו, רוני, פצוע וצריך את עזרתו. המסירות והנכונות לפעול למען הרע היא יסוד אחוות הלוחמים. ישראל דהרי היה נכון לפעול למען מפקדו ואף לסכן את חייו למענו.

*"יש הרבה סיפורים שחיילים מסרו את נפשם ואתה עושה את זה באופן אוטומטי, ככה אני חושב, זה מה שקרה לי. ממצב כזה להתקדם להציל את החבר שלהם."* (ישראל דהרי, פלס-קשר בגדוד 605 במלחמת שלום הגליל)

* ישראל דהרי הפגין דבקות במשימה למרות האתגרים הרבים ועשה את שנדרש ממנו, גם תוך סיכון חייו, על מנת לחלץ את מפקדו. כך מצופה שכל משרת בצה"ל ידבק במשימתו לאור מטרה, ברוח פקודות מפקדיו. יפעל לביצוע כל משימה בשלמותה ואף מעבר לכך ייצר הזדמנויות וייזום משימות תוך לקיחת סיכונים.

*"לחלץ אדם שנפצע כמו שרוני נפצע זה לא פשוט. ישראל לקח יוזמה, לקח את הפיקוד ועשה את המשימה כמו שצריך"* (זאב רוזן, סמג"ד 605 במלחמת שלום הגליל)